U povijesti čovječanstva gradsko stanovništvo nikad nije raslo tako brzo kao danas
Svjetski dan stanovništva - do 2008. godine više od polovice svjetske populacije – odnosno tri milijarde i 300 milijuna ljudi – živjet 
U tjednu kojeg Ujedinjeni narodi posvećuju svjetskom stanovništvu u središtu pozornosti je podatak da u povijesti čovječanstva gradsko stanovništvo nikad nije raslo tako brzo kao danas. Do 2008.godine više od polovice svjetske populacije – odnosno tri milijarde i 300 milijuna ljudi – živjet će u urbanim područjima. Do 2030.godine taj će se broj povećati na skoro pet milijardi ili 60 posto svjetske populacije. Predviđa se, isto tako, da će se u istom razdoblju udvostručiti broj stanovnika u urbanim područjima Afrike i Azije. Izvješće Ujedinjenih naroda ističe da će urbanom populacijom dominirati siromašni. U zemljama u razvoju, inače, živi više od 90 posto siromašnih stanovnika ove planete. Najviše u području Južne Azije, zatim u Istočnoj Aziji, sub-Saharskoj Africi i Latinskoj Americi. Thoraya Obaid je izvršna direktorica Fonda Ujedinjenih naroda za stanovništvo. “Političari i predstavnici vlasti trebaju osigurati kvalitetno planiranje korištenja zemljišta, s dobrom organizacijom u građevinarstvu kako se ne bi sve pretvorilo u sirotinjske četvrti. Potrebno je imati i odgovarajuće socijalne službe kako bi ljudi imali pristojan život". Lawrence Smith, predsjednik Instituta za stanovništvo, neprofitne organizacije iz Washingtona, smatra da je potrebno smanjiti nagli rast stanovništva. Smith kaže da je jedan od problema zemalja u razvoju nedostatak kvalitetnog obrazovanja uz rad, te drugih programa usavršavanja, kako bi se pomoglo mladima i onima bez neke određene profesije, da pronađu posao. “Ukoliko možete osigurati investicije za nove poslove, za nove tvornice gdje bi se svi ti ljudi mogli zaposliti, često ih morate obrazovati i trenirati kako bi se mogli korisno uklopiti u novu sredinu. No, gdje to nije moguće nema drugog mjesta za novopridošle da odu.” Veliki problem gradova je osiguranje zdravstvene zaštite i obrazovanja za žene, kako stvoriti bolje životne uvjete za majke i njihovu djecu? Zato je ovogodišnji Dana svjetskog stanovništva “ Muškarci kao partneri za bolje zdravlje majki”. “Najbolji način da muškarac bude angažiran jeste da se brine o djeci, da se brine o svojoj supruzi, o majci...U tom će slučaju i ukupna slika biti mnogo povoljnija.” No, Smith ističe da će snažnije uključivanje muškarca u brigu o obitelji dovesti do promjene stavova o jednakosti spolova. "U mnogim zemljama žena brine o djeci sedam puta više nego prosječni muškarac. Žene obavljaju dvije trećine svih poslova na svijetu, a zarade samo 10 posto od ukupnog svjetskog prihoda i vlasnice su samo jednog posto od ukupne svjetske imovine.” Lawrence Smith naglašava da je davanje većeg utjecaja ženi na donošenje odluka o planiranju obitelji samo jedan korak naprijed kako bi se muškarci, prema ženama u zemljama u razvoju, ponašali s više poštivanja. UN-ovo izvješće o globalnoj populaciji navodi da urbanisti moraju izravno primjenjivati planove kako bi se odgovorilo na izazov sve većeg broja stanovnika. Ti planovi moraju predvidjeti I stanogradnju I prehranu siromašnih, te odgovarati na ekološke i ostale potrebe postojećeg stanovništva.